rlitschk/wikidir huggingface dataset:
Ne Universität is ne Institution, wier me wietenskuppelk Unnergjucht foulgje kon, un wier Foarskenge moaked wäd. Universitäte kon me beskrieuwe as Hoochskoulen mäd Promotionsgjucht, man do Universitäten unnerskeede sik maast uk truch n breeden Fächerkanon. Typisk sunt do klassiske, al in dät Middeloaler ienfierde Fakultäten foar Philosophie, Medizin, Theologie un Gjuchtswietenskuppe. Deertou kuume do Natuurwietenskuppe, Mathematik, Wirtskaftswietenskuppe, Sozioalwietenskuppe un uur Oarbaidsgebiete. Fon aal do hüütige Universitäte, is ju Universität Bologna ju ooldeste Universität (1088). Deerätter wuude ju Universität Oxford uum dät Jier 1170 gruunded. Ju Universität Groningen is ju ooldeste Universität in do fräiske Lounde un is fon Ubbo Emmius in dät Jier 1614 gruunded. Ju Universität Heidelberg is 1386 gruunded wuuden, ju Universität Tübingen 1477. In do Jiere 1487-1489 wieren fjauer Seelterfräisen bie ju Universität Rostock mäldet, ju 1419 gruunded wuuden waas. Commons: University – Mediendoatäie Universities Worldwide Lieste fon Universitäte uur ju ganse Waareld
Ju Skoanelke hat uk Skandebloume, Skandele af Roagebloume. Ju woakst in dät Koarel. Noa, ju woakst inne Roage. Do hääbe wie fröier so jädden plukked, un do Buuren wuden dul ap uus, uumdät wie altied fääre in dät Fäild geenen sunt, uumdät wie meenden, wie fiende immer noch fluggere Bloumen. So wude die Roage platttrappeld.
Dät rakt ferscheedene Soarten fon Woude: Dät Geslächtswoud (die Artikkel) rakt dät grammatiske Geslächt un bestimt dät Haudwoud. Dät Haudwoud (Substantiv) beteekent n Ding af Begrip. Dät Biewoud (Adjektiv) beschrift, definiert of begränset n Hauptwoud. Dät Foarwoud kon insteede fon n Haudwoud stounde un ferwiest deer dan ätter. Dät Taalwoud (Numerale) rakt dän Taal of ju Rangoardnenge. Dät Uumstandswoud (Adverb) beteekent n Tiedwoud naier. Dät Ferhooldniswoud (ju Präposition) beteekent dät Ferhooldnis twiske Hauptwoude usw. Dät Biendewoud (ju Konjunktion) ferbint two Woude of Satse. Dät Tiedwoud (Verb) beteekent ne Honnelenge, Toustand of Prozess. Silwe
Dät Geslächtswoud (die Artikkel) rakt dät grammatiske Geslächt un bestimt dät Haudwoud. Dät rakt in ju seelter Sproake ferscheedene Artikkele, je ätter Bestimdhaid, Taal, Geslächt un Fal. Do sunt maast uut dät Ooldfräiske (afr.) outouleeden. Die 2. Fal is maast ärsät fon Konstruktione mäd fon usw. .* Wan dät sik honnelt uum bekoande Seeken, t.B. Die Mon slacht dän Huund mäd de Knäppel. Hier häd sik also dät afr. thā truchsät un uurs in 3. un 4. Fal afr. thene! Die 2. Fal is ferswuunen bit ap eenige Uutdrukke (oukuuted tou s in säiwens). . * t.B. ju Kuu is in de Weede. Also uk hier wäil dät afr. thā un uurs in aal Falle afr. thiu. Die 2. Fal säilden, as in Tied der Nood. afr. thā(m) is hier bloot in Räste bewoard blieuwen, as t.B. in de Huus. Hier äntstamt do luudgesätselk afr. thā. Die 2. Fal is ferswuunen bit ap eenige Uutdrukke (t.B. eenes Deeges). Woudoard
Sköäweljen (dt. Schlittschuh laufen, eng. to skate, fra. patiner, nl. schaatsen, nfr. schure, wfr. reedride) is sik uur dät Ies foutbewäägje ap n Oard Gliedstukke, do Sköäwele. Fröier wieren do Nieden in Seelterlound in de Winter unner Woater, un wan et dan froos, dan roate et groote Flächen mäd Sköäwelies. Oold un jung un ju ganse Skouljuugend wieren ap de Sköäwele. Dät waas n Fergnöigen, Roupen un Sjungen, so loange jo sjo kuuden. Bie Mounskien wuud et leet bit älk fergnöigd un wuurich ätter Huus geen. So geen dät alle Deege so loange dät Ies noch heelt. Älk kuud sköäwelje. Litje Bäidene leerden dät bääte n Stoul. Älk moaste sköäweljen leere. Do nit wüülen, wuuden fon do Oolden twongen, dan do nit sköäwelje kuuden, goolten as Sunnerlinge. Domoals roate et uk noch strommere Wintere as nu. Do bääste Sköäweler moakeden Tuuren ap de Seelter Äi un ju Leda ätter Lier un hoalden deer Weere häär. So wäd noch fertäld fon Oaltje Beernd. Hie waas an t Broodboaken un hied do Broode al kloor foarmd, as Antje him fertälde, dät jo goarneen Soalt moor bie do Koopljuude kriege kuuden un wüülen uutenemäiden sloachtje. ,,Dan stik dät Fjuur in de Ougend man
Dät Wit fon't Minimum kwäd, dät sik dät Woaksduum fon Plonten aaltied ätter dän litsten Woaksduumsfaktor orientiert. Staale wie uus foar, dät in n Boudem tou min Stikstof, tou min Woater un tou min Koolestof oane is. Woater is minner deer as Stikstof, un fon n Koolestof rakt dät noch uk noch tou min, man fon doo tjo ap maaste. Nu kooped sik die Buur Stikstofmjuks, deeruum dät je tou min Stikstof in dän Boudem is. Hie mjuksed deermäd sin Fäild, man die Aaren blift juust so littik as in't lääste Jier. Hiede hie deerjuun geeten, dan hiede hie leeter n gratteren Aaren kreegen. Me skuul also aaltied dät fermoorje, wät ap minste in dän Boudem is. Wan du moor Stikstof hääst, un juust so min Woater as in't foaren, brangt dät die heel un aal niks. Waas deerjuun moor Woater as Stikstof in n Boudem, so brangt dät die niks, tou jooten, dan moast du mäd Stikstof mjuksje. Eerste, wan die littste Woaksduumsfaktor fergratterd is un nit moor die litste, dan kon die Buur fääregunge un wier dän litsten ferbeeterje.
Skäddel (oolde Skrieuwwiese: Schäddel) is n Täärp in dät Seelterlound mäd 2442 Ienwoonere (2006). Skäddel waas fröier dät maast suudelke Täärp fon Seelterlound, eer in'n Begin fon't 19. Jierhunnert ju Buurskup Seeidelsbierich äntstuude, ju sik gau tou een groot Täärp äntwikkelde. Tou Skäddel heere do Buurskuppe Bäätholt, Heeselbierich, Näiwal, Loanghoarst, Knülke un Skäddelerdom. Tou dän Noome Skäddel is tou ferglieken dät alleweegense foarkuumende Scharrel, Scharlo mäd Gruundwoud (twäide Lid) la, Hoochdüütsk Loh ' Woold af eepene Steede deeroun', wät in fuul Noomen apträt. As Bestimmengswoud is tou ferglieken dät Ooldhoochdüütske scar 'Plouchscheede', Iesloundsk sker 'Klippe'. Dät kon waiwiese ap ne staile Kaante so as bie Skäddel dät uur 6 m. hooge Halkoouger. Also 'Woold mäd staile Kaante'. Gans fröier waas Skäddel dät maast suudelke Täärp fon Seelterlound, däälich is dät Seedelsbierich. Noudelk fon Skäddel lait Roomelse. Truch Skäddel fljut ju Seelter Äi. Bie Skäddel lääse die Maiglöckchenwoold un die Maiglöckchensee. Die Seelter-Äi-Paad lapt truch Skäddel. Dät eerste Moal in ju Geskichte heere wie wät uut Seelterlound in n Uurkunde fon 1319. Ounnuumen wäd ne Besiedelenge uut dät Noude wai in dät leete 13. Jierhunnert. Uut 1613 is deer n Dokument, dät die Pestoor do Bäidene Unnnergjucht rakt. Siet dän 1.
Do Holloundsgungere wieren algemeen Munsterloundere, do der bit sowät 1900 in n Suumer ätter do Niederlounde geenen uum deer as Mäddere wät Jäild tou fertjoonjen. Oarbaider, do ätter Wäästfräislound of Aast-Fräislound geenen, wuuden uk Fräisloundgungere naamd. Deer wieren uk Seelterfräisen, do ätter Wäästfräislound geenen. Dän Wai hääbe do Holloundsgungere tou Fout moaked, mäd de Saise ap de Näkke, Hondstok un Ransel. Do geenen mäd n Koppel uur Groningen alle Jiere dän sälge Wai ätter Ljouwert in Wäästfräislound. Do koanden dän Wai un so hougeden sik do uur Mäddere do bloot antousluuten. Uk do foonten Oarbaid as Mädder bie do Buuren un fertjoonden goud Jäild. Däälich wunnerje sik do Ljuude, dät do sun loangen Marsk tou Fout moakje kuuden. Domoals waas di Foutmarsk eenfach Moude. Wan die Dai tou Eende waas, sliepen do in bekoande Gaasthuuse un smäidens geen dät wier fääre. In Ljouwert ap dän Määrkedplats waas die Träfpunkt foar do Mäddere. In Ljouwert waas ne Oarbaidsfermiddeleng iengjucht. Deer hoalden do Buuren se mäd de Woain ou, un älk wiste fluks wier hie wai koom. Do uur Holloundsgungere bleeuwen deels foare (also bie Groningen?) as Eedgreeuwere, do uut dät Hannöverske un Ooldenbuurgske keemen. Man do Seelter geenen al sieläärge ätter
Ap n 20. Dez. 1812 wuud in Roomelse dät seelter Archiv revidierd in Apdraach fon dän Präfekt Ritter von Keverberg. 1. Ju Archivloade stuud in ju Säärke un hied ne Laangte fon fjauer Fout loangsk, fjauerkaantich un mäd fjauer Fäite fersäin, deerfoar trjo Hongslotte. Deerfon hied älke Täärp n Koai. As Inhoold wuude notierd: 2. Een soonaamd holten Twoskäppel-Fjoorups-Fät*) mäd iersene Beende 3. Een Fjoondel holten Fjoorup-Fät mäd iersene Beende 4. Aan holtenen Tjoachter 5. Een holtene Kannenmäite 6. Een tinnen 1/4 Kannenmäite 7. Een tinnen 1/8 Kannenmäite 8. Tjoo un 7/8 Puund looden (bläiern) Gewicht 9. Aan Linnensäk mäd uungefeer aan Verup (Fjoorup) oold Räiwsäid 10. Een sonaamde iersene Änsterwächte 11. Een iersene Äälnemäite 12. Tjoo iersene Määrkiersen 13. Een metallen Druksiegel mäd ju Uumskrift: S. Parochianorum in Sagelte (dät seelter Siegel) 14. Een skrieuwen Bouk in Folio in wietleedern Uumsleek fon 1587, dät Seelterlounds Gerechtsame äntheeld (also dät seelter Loundgjucht) 15. Een skrieuwen Bouk in Folio mäd swotten Leederuumsleek fon 1615: gjuchtelke Ferhondelengen fon Fräiheer Gjuchter Tameling tou Ait usw. 16. Een skrieuwen Bouk in Octavo fon 1772, dät do Gjuchte fon do Skättermästere in Seelterlound äntheeld. 17. Two mäd Pakbeend touhoopebuunene Rullen oold Papier: Ouskrifte fon Gjuchtsferhondelengen,
Die Seelter Buund wuud apgjucht in 1977 as ne fertreedende Organisation fon do Seelter, ätter dät die oolde Seelterbuund fon 1952 sun 15 Jier stilsteen hiede. Loange Tied wuud meend, ju seelter Sproake waas nit fuul wäid. Uum 1960 wuud ju sogoar in de Skoule ferbeeden. Mäd Hälpe fon do Sproakkundigen Marron Curtis Fort un Pyt Kramer, do ju Sproake as ne wichtige Äärwe blouked hääbe, is dät Seelterske siet do 1970-er Jiere wier aplieuwed. Die Seelter Buund gjucht sik ap dät Bewoarjen un Äntwikkeljen fon ju Sproake. Unnersäikenge un Dokumentation fon ju seelter Geskichte, Kultuur un Gewoonhaide, as uk fon ju Uumwaareld heere fääre tou do Siele fon dän Seelter Buund. Deerfoar bewoart die Seelter Buund uk älke kulturelle Moite in sien Archive. Ju Fereenenge sälwen häd sowät 300 Meegliedere. Twiske 30 un 40 dwo mee an fräiwillige Oarbaiden for aktive Oarbaid an ju Sproake, so as ne Seelter Grammatik un uur skrieuwen Materioal. Do Touhoopekuumen fon dän Foarstand fon dän Seelter Buund wäide uk ap Seeltersk ouheelden. Ju Organisation gruundet sik foarallen ap privoate Unnerstöänenge un Hälpe fon ju federoale Regierenge. Die Seelter Buund is fertreeden in dät Europäiske Büro foar Minner-bruukte Sproaken. Hie is uk Meeglid fon
18. -- 19. -- 20. -- 21. Jierhunnert -- 22. -- 23. -- 24. Jiere: 2006 - 2007 - 2008 - 2009 - 2010 - 2011 - 2012 - Hier sunt Geböärnisse fon 2010, ätter ferscheedene Themen oardend. Moonige sunt in moorere Apsatse tou fienden, wült joo in ferscheedene Kategorie paasje. 4. Januoar: In n amtelken Fääst-Akt wäd in Dubai dät Hoochste Bauwierk fon ju Waareld, die Burj Khalifa, ienwäid. 12. Januoar: Bie een Äidbieuwjen in Haiti stierwe sowät twohunnerttwintichduusend Ljuude, moor as een Million hääbe neen Huusenge moor. 6. Meerte: Pyt Kramer wäid Eerenmeelid fon dän Seelter Buund 20. Meerte: Die Eyjafjallajökull, aan Fjuurspäienden Bierich ap Ieslound, begint uuttoubreeken. Besunners Midde April fiert dät dan tou een Ienstaalenge fon dän Fljooger-Ferkier in groote Deele Noud- un Middel-Europa apgruunde fon Äske in ju Lucht. 20. April: Bie een Explosion ap dät Boorailound Deepwater Horizon in dän Gulf fon Mexiko stierwe fermoudelk alwen Ljuude. In ju Foulge fersakket dät Boorailound un dät rakt een Ouljepäst in dän Gulf fon Mexiko. 31. Moai: Horst Köhler trät as Buundespräsident ou. Dät Boantje blift 29 Deege uunbesät. 30. Juni: Christian Wulff (CDU) wäd fon ju Buundesfersammelenge tou dän tjaande Buundespräsidänt fon ju Buundesrepublik Düütsklound
Foulksdonse (de. Volkstänze) of Folkloredonse sunt Donse, do der bie traditionelle Foulksfäste of in traditionelle Sälskuppe donsed wuuden un wäide. Jo kuume praktisk in aal Kultuure foar un bildje touhoope mäd ju Foulksmusik ne uuntränboare Eenhaid. In Juunsats tou Standoarddonse sunt do Bewäägengsouloope nit so strikt fäästlaid, wät nit hat, dät do gans foarmloos donsed wäide. Uk ju bie dän Dons druugene Dracht unnerskat sik truch Smuk, ferwoande Stoffe, Kopbedäkkengen un Sieroat oafte düütelk fon do Deegeskloodere. As 1952 die oolde Seelterbuund apgjucht waas, koom Sixtus Schröer ätter ju Koasterske Leni Hanekamp (Seeger), ju in Fächt al ne Donsgruppe laited hiede. Jädden moakede ju mee un kuut deerätter gruundeden 16 Persoone ju Dons- un Drachtegruppe Seelter Buund. Uum dän Jierwiksel fängen jo oun, wierbie uk wäil ap Hoske donsed wuude. Deerbie wieren dät ap maaste Wuchtere. As ju Leni 1956 hilkede, kuud ju nit moor meemoakje un fäl ju Gruppe uutnonner. Ju Geskichte deerfon fäng 1970 oun, as n poor Strukeljer Kolpings-Meegliedere (Gisela Wallschlag un Maria Janssen) in Teisendorf ne Gruppe saagen, ju der Foulksdonse foarfierde. Dan wüülen jo sälwen uk sunne Gruppe gruundje. Do Gruundere wieren dan Margret und Gisela Wallschlag un kuute Tied leeter üübeden in Struukelje al
Dät Seelter Loundgjucht (dt. Sater Landrecht) is uus uurlääwerd in n Deelskrift fon 1587. Dät leert uus, dät ju Jurisdiktion domoals noch in Hounde waas fon do tweelich Burgemästere (die Tweelwerroat, de zwolffe). Ju Sproake fon dät Stuk is Hoochdüütsk mäd fuul platdüütske Woude: dat, daat, straten, ingeseten vs. Ingesessen, leeff, beraden, tuge vs. gezeuge, saecke. Uk rakt dät Woude, do däälich noch ap Seeltersk bruukt wäide: broecke "Breeke", resolviren "risselwierje", citieren "sitierje", koer "Köär", veerdop "Fjoorup". Apfaalen dwo uk do Jäildstukke, do as Breeke betoald wäide mouten: schaff, ortrik, goltgulden, ein olden halben stuver. Man dät kon uk in Bjoor: ein tunne beers. Hierunner sunt do Artikkele eerste in skeeuw kuut touhoopefoated. Anno 1587 am 24 Januarij hebben die gantse gemeinte vund Ingesessene des Sagterlandes disse naestfolgende articull verordent, auff vund angenaemen in massen vund gestalt als folgt: l. Do Paatäie in ne Gjuchtsseeke mouten two in t Lound peelfääste Buurgen staale un sik tou dät Dreegen fon ju Kossenge ferplichtje foar dän Fal, dät jo dän Prozess ferljoose. Item erstlicken ist endtslaten, dass alle die jenige, so dass Landtrecht zu doende haben, sollen den twoluen wegen des landes twe Borgen vund gelouen stellen, so im lande paelvast sindt,
Madeira (fon portugiesisk madeira ‘Holt’) is n Ailound in dän Atlantiske Ozean, uungefäär 700 Kilometer wäästelk fon Afrikoa un 1000 Kilometer suudwäästelk fon ju portugiesiske Kuste. Dät häd 235.000 Ienwoonere ap ne Fläche fon 801 km² un mät 57 km bie 22 km. Touhoope mäd Porto Santo un dät fääre ätter dät Suude lääsende Ilhas Desertas un do Ilhas Selvagens bildet dät ju autonome Region Madeira fon Portugal un heert also tou ju Europäiske Union. Do Azore hääbe binne Portugal diesälge Status. Ju grootste Stääd ap Madeira un tougliek ju Haudstääd fon ju autonome Region is Funchal. Dät Klimoa ap Madeira is gjucht mild (ju Temperatuur lait maasttied twiske 16 un 22 ̊C.) un is weegen ju Natuur, fuul Buske un Bierge beljoowed bie Koierder un Natuurfrüünde. Deer ju Kuste foarallen bestoant uut staile Fälsenwoogen un Soundstrande bolde nit foarkuumen dwo, rakt dät ap Madeira neen Massen-Touristik. Do Ailounde hääbe n vulkoanisken Uursproang. Die hoochste Bierich is die Pico Ruivo (1862 m). Ju bekoandste Spezialität fon Madeira is die stäärke Wien die der ätter dät Ailound benaamd is. Buute dän Madeira-Wien is dät Ailound uk bekoand truch dän Espada; n loangen swotten Fisk, die der ap fuul ferscheedene Wiesen kloormoaked
Dädde waas uk aan fon do lääste Hüünen in Skäddel. Deer wuud oafters fon boald. Hie waas gjucht gefällich, goudmöidich un stäärk, man hie kuud uk gjucht dul wäide. Wikisource: Die Hüüne Dädde – Wällensammelenge
Hüünen sunt in oolde Tälstere besunners groote un stäärke Ljuude. Tälstere un Mythen uum Hüünen rakt dät wäil ap ju heele Waareld un buute dät do aal groot un stäärk sunt, häbe jo gjucht ferskeedene Oainskuppe. In Seelterlound un deer uumetou sunt dät oafter Skeepere. Die Hüüne Dädde Beekmans Wille Fänne Jan
Dät Seelter Läid is ne Hymne ap dät Seelterlound un dät Seelter Foulk. Die Text fon Fikoar Schulte wäd ap juu Wiese fon "Brüder lagert euch im Kreise", komponierd fon Johann Christian Heinrich Rinck (1770-1846), soangen. Dät is nit tou ferwikseljen mäd dät oolde Seelter Läid fon M. Seeling. ( Seelter Läid ?/i) Soang mäd do Seelter Sjungere Ljuude rakt et fuul un Lounde, do ap Goddes Waareld stounde. Man wät gungt deer wäil uur Seelter, un uur't litje Seelterlound? Seelter jäilde aal as Bruure, oachtje, hälpe een de uure. Träf´ se sik uk in de Froamde, hat et fluks: "Wie sunt ja früünd". Eene Sproake un aan Gloowe un dät trjoue Haat, do dwo, dät wie uus am ljoosten säike Sälskup bie dät oaine Foulk. Seelterlound, dät druuch mien Wääse, deer wol iek begreeuwen lääse, wier uk al min Baab' un Bääsje sunt truch't Äidenlieuwend geen. Huus, wier spielden wie as Bäid´ne, dät Ferstopjen in de Häid´ne, Tikken, Räiden, Pingelpangel, kuud iek die ferjeete wäil? Seelterlound, du laist ousleeten, fon de Waareld gans ferjeeten. Man din Foan häd uus uk heelden fräi fon Fäinde, Kriech un Nood. Seelter, wie hääbe t hier goud roaked dan uus Lound häd sik
Johanna Evers, geb. Schulte, is 1953 bädden in Baalenje un woond in Baalenje. Ju is Koasterske in Roomelse. Deer rakt ju Seeltersk-Unnergjucht bie dät "Schulzentrum Saterland". Ju hääd uk Täkste leewerd foar dät Toankebouk mäd CD 10 Jahre Saterfriesisch im Kindergarten fon dän Roomelster Bäidenstuun St. Jakobus. Ju is in dän Seelter Buund un touhoope mäd Karl-Peter Schramm Vertreder fon dän Seelter Buund bie dän EBLUL. Ju moaket mee bie dän Oarbeidskring fon ju näie "Projektgruppe Seeltersk an do Skoulen in Seelterlound". Biedroage in: Sprachenvielfalt und Demokratie in Deutschland, Hrs.: EBLUL-Komitee Deutschland, Brüssel 2002, ISBN 2-9600341-0-4 Seelterlound, friesische Sprachinsel in Niedersachen, Johanna Evers und Karl-Peter Schramm, Saterland, Siede 43 bit 57, in: Neben Deutsch: die autochthonen Minderheiten- und Regionalsprachen Deutschlands (Diversitas Linguarum 23), fon Christel Stolz (Hrsg.), 146 Sieden, Universitätsferlach Dr. N. Brockmeyer, Bochum, 2009, ISBN 978-3-8196-0730-1 Biedroage in: Die jungen Saterfriesen : eine Reise durch das Jahr ; 10 Jahre Saterfriesisch im Kindergarten, 2009 Biedroage in: 10 Jahre Europäische Sprachencharta in Niedersachsen, Hrs. Jörg Peters un Gabriele Diekmann-Dröge, Isensee-Ferlach Oldenburg, 2010, ISBN 978-3-89-995-712-9 Seelterfräisk Leerbouk mäd CD "Seeltersk bale", 190 Sieden, Sambucus-Ferlach, Dez. 2011 Middewinter in 'n Staal, Seelterfräiske Uursättenge truch Johanna Evers, Nordfriisk Instituut, 2012, ISBN 978-3-22007-377-7 Seeltersk
Heinz Immer is 1949 bädden in Strukelje un woonde in Strukelje. Hie waas Koaster in Roomelse. Hie häd Seelterske Täkste leewerd foar dät Toankebouk mäd CD "10 Jahre Saterfriesisch im Kindergarten" fon dän Bäidenstuun St. Jakobus in Roomelse. Hie is 1996 ap junge Lieuwenstied fon 47 Jiere stuurwen.
Juu Epistemologie (düütsk deerieuwenske uk "Erkenntnistheorie") is n feekeuurgriepend Deelgebiet fon juu Philosophie, dät sik mäd juu Äntstoundenge fon Wieten af uk skienboar Wieten uutnunnersät, un deermäd, wät foar aan Twieuwel aaltied bestounde kon.
Adelheid Pörschke, bäddene Waten, is dän 1. Dezember 1938 bädden in Skäddel un woont boppe an dän Skäddelerdom, wier die al tou ju Meente Ait heert. Ju ganse Familie Pörschke is aktief bie dän Seelter Buund. Hieren Mon Alfred Pörschke is in dän Foarstand fon dän Fräiske Räid, Sektion Aast, hieren Suun Heinrich Pörschke is Boas fon dän Seelter Buund un hieren Suun Hermann is Foarsitter fon dän Baier- un Böllerfereen Skäddel. Adelheid Pörschke roat do Sproakkurse ap Seeltersk foar dän Seelter Buund un laitet dän "Seelter Stammtisch" in dät Seelterfräiske Kulturhuus in Skäddel. Ju heert tou ju Projektgruppe "Saterfriesisch" bie dän Bäidenstuun "Unterm Regenbogen" in Skäddel un is Meeapgjuchter un Foarsitter fon ju Songgruppe "Seelter Sjungere". Adelheid Pörschke eerd - Kiek hier ap Siede 29 (GA E-paper) Seelter Sjungere Fräiske Räid, Deel Aasterkaante Adelheid Pörschke in ju Nordwest-Zeitung hier un hier un hier
Dät seelter Siegel is däälich bekoand uut n Gips-Oudruk, die Sello in Lübeck moakje liet. Ne Teekenge deerfon stoant ap dät Tittelblääd fon sien Bouk Saterlands ältere Geschichte und Verfassung (1896). Hie naamt dät sälwen S.14ff. dät ooldste un wichtichste Tjuugnis fon do Fräisen in ju Groafskup Sögelten. Dät wiest ne krounde uunboartige Figuur ap, mäd Waareldkuugel in de gjuchte un Säpter in de linke Hounde, ap n Troon, mäd ju Uumskrift S. parrochianorum in Zagelten. Dät Siegel kumt toun eersten Moal an ne Uurkunde fon n 23. Moai 1400 in dät Stoatsarchiv fon Lübeck foar, heert oaber sien Stiel ätter sowät ju Midde fon dät fjautienste Jierhunnert, eventuel ne noch fröiere Tied an. Ätter Sello is ju Fürstenfiguur ap dän Troon Kaiser Korl dän Grooten, die ne ganse Antaal fräiske Meenten sik as Siegelbielde wääld hiede, in Ärinnerenge an ju soagenhafte Privilegierenge fon do Fräisen truch him. Dät skäl uk noch n sljuchten Oudruk uut dät 17. Jierhunnert in dät ooldenbuurger Archiv reeke. Dät Siegel wuude al eer beskrieuwen fon Hettema un Posthumus=He (1836:171), wier do Bloumen in ju Siegelbielde as 'swoormjende Iemen' beskrieuwen wäide1) un uk noch n uur Siegel ärwäänd wäd mäd ne Hilgenbielde. In 1812 wuude
Do Seelter Sjungere is ne Songgruppe fon dän Seelter Buund. Ju Gruppe wuud 1993 truch Adelheid Pörschke un uurse gruunded. Do sjunge oolde Seelterfräiske Läidere, so as toun Biespil dät Seelter Läid ap eepenbiere Fäste, toun Biespil bie dän "Heimatabend" fon dän Seelter Buund un uk bie uurse Feroustaltenge. Do hääbe flugge Drachten un wieren uk al in dät Wiedkiekjen. Ju Songgruppe häd 11 Meegliedere. Foarsitter is Adelheid Pörschke. Seelter Sjungere Do Seelter Sjungere in ju Nordwest-Zeitung
Ingeborg Remmers, eerder Einhaus, is bädden in Wietsound un woont in Wietsound. Ju is Koasterske foar dät Seelterske an ju "Litje Skoule Skäddel" in Skäddel un is Laiterin fon dän Oarbeidskring fon ju näie "Projektgruppe Seeltersk an do Skoulen in Seelterlound". Seeltersk an do Skoulen Twosproakegaid (Apluukenge) Tjosproakigen Unnergjucht. Unnergjucht Europa zu Gast bei kleinen Saterfriesen (NWZ) Bäidene: Seeltersk lernen mit dem Saterfuchs (GA) - Die ganse Begjucht is hier ap Siede 23 tou fiende Ingeborg Einhaus uur sik säärm un Seeltersk (NWZ) Unnergjucht: Seeltersk balen nach Noten (NWZ) Lehrer lernen Saterfriesisch (Nordwest Zeitung) Litje Skoule Skäddel
Juu Seelterske Sproake wäd uk ap Internet bruukt. https://web.archive.org/web/20110523103152/http://www.beepworld.de/members22/seeltersk/schlittschulaufen.htm https://web.archive.org/web/20071121221142/http://www.staff.uni-marburg.de/~naeser/ramsloh2.htm https://web.archive.org/web/20050317124345/http://www.literaturatlas.de/~la4/glocke.htm https://web.archive.org/web/20071123051452/http://www6.dw-world.de/de/1103.php https://web.archive.org/web/20051218232433/http://www.saterland.de/htm/seeltersk.htm http://www.phrasebase.com/forum/read.php?TID=10141 https://web.archive.org/web/20071213105837/http://www.barssel-saterland.de/content/view/183/ https://web.archive.org/web/20060206141757/http://www.literaturatlas.de/~la4/werke_gesina_lechte.htm https://web.archive.org/web/20071123051432/http://www6.dw-world.de/de/1099.php https://web.archive.org/web/20071123051458/http://www6.dw-world.de/de/1104.php https://web.archive.org/web/20071223111058/http://www6.dw-world.de/de/1078.php https://web.archive.org/web/20080117171843/http://www.dw-world.de/dw/article/0,,1126720,00.html https://web.archive.org/web/20071123051447/http://www6.dw-world.de/de/1102.php http://saterland.hyves.nl/blog/20555982/4_BERSICHT_SEELTERSK_Saterfriesisch/c5og/ Lieste mäd Seelterfräiske Computer-Begriepe